Likumprojekts

**Grozījumi Notariāta likumā**

Izdarīt Notariāta likumā (Latvijas Republikas Augstākās Padomes un Valdības Ziņotājs, 1993, 26./27.nr.; Latvijas Republikas Saeimas un Ministru Kabineta Ziņotājs, 1996, 15.nr.; 2002, 23.nr.; 2003, 14.nr.; 2004, 23.nr.; 2008, 3.nr. 2009, 3. nr.) šādus grozījumus:

1. Aizstāt 241.pantā vārdus "attiecīgajai Valsts ieņēmumu dienesta teritoriālajai iestādei" ar vārdiem "Valsts ieņēmumu dienestam".
2. Izteikt 306.pantu šādā redakcijā:

„306**.** Ja uzaicinājumā noteiktajā termiņā mantinieks nav pieteicies vai arī ir atteicies no mantojuma, zvērināts notārs taisa ar valsts nodevu neapmaksājamo notariālo aktu par mantojuma lietas izbeigšanu.

 Notariālajā aktā par mantojuma lietas izbeigšanu norāda:

1) mantojuma atstājēja vārdu, uzvārdu, personas kodu (ja tāda nav, — dzimšanas laiku un vietu);

2) mantojuma atklāšanās dienu;

3) ieinteresēto personu, kura lūgusi uzaicināt mantiniekus;

4) mantojuma izsludināšanas dienu;

5) mantojamās mantas sastāvu, ja mantojuma lietā ir ziņas par to;

6) pieteiktās kreditoru pretenzijas;

7) konstatējumu, ka mantinieki izsludinātajā termiņā nav pieteikušies, mantojamā manta atzīstama par bezmantinieka mantu un saskaņā ar Civillikuma 416.pantu piekrīt valstij.

Notariālā akta izrakstu nosūta tam zvērinātam tiesu izpildītājam, kura amata vietas noteiktajās robežās (iecirknī) ir mantojuma atstājēja mantojamās mantas vai tās daļas atrašanās vieta.

Ja mantojuma atstājēja mantojamā manta ir vairāku zvērinātu tiesu izpildītāju amata vietu noteiktajās robežās (iecirkņos), notariālā akta izrakstu nosūta vienam no zvērinātiem tiesu izpildītājiem, kura amata vietas noteiktajās robežās (iecirknī) ir mantojuma atstājēja mantojamās mantas daļas atrašanās vieta.

Ja nav zināms mantojamās mantas sastāvs, zvērināts notārs šā notariālā akta izrakstu zvērinātam tiesu izpildītājam nenosūta. Ja zvērināts notārs pēc mantojuma lietas izbeigšanas saņem ziņas par mantojamās mantas sastāvu, viņš taisa grozījumus notariālajā aktā par mantojuma lietas izbeigšanu un šā akta izrakstu nosūtu attiecīgajam zvērinātam tiesu izpildītājam.”

Likums stājas spēkā 2011.gada 1.septembrī

Finanšu ministrs A.Vilks

Iesniedzējs

Finanšu ministrs A.Vilks

07.04.2011 11:00

284

A.Tihomirovs

67083883, Andrejs.Tihomirovs@fm.gov.lv